
[bookmark: _Toc256000000]PROPUNERE DE REZOLUȚIE A PARLAMENTULUI EUROPEAN
referitoare la raportul Comisiei din 2025 privind Ucraina

(2025/2259(INI))
Parlamentul European,
–	având în vedere rezoluțiile sale anterioare referitoare la Ucraina,
–	având în vedere documentul de lucru al serviciilor Comisiei din 4 noiembrie 2025 intitulat „Raportul din 2025 privind Ucraina” (SWD(2025)0759) și comunicarea însoțitoare a Comisiei intitulată „Comunicarea din 2025 privind politica de extindere a UE” (COM(2025)0690),
–	având în vedere articolul 55 din Regulamentul său de procedură,
–	având în vedere raportul Comisiei pentru afaceri externe (A10-0000/2026),
A.	întrucât Parlamentul condamnă în termenii cei mai fermi agresiunea Rusiei împotriva Ucrainei și sprijină dreptul Ucrainei la suveranitate, independență și integritate teritorială în cadrul frontierelor sale recunoscute la nivel internațional;
B.	întrucât Ucraina a dat dovadă de o reziliență remarcabilă pe drumul său către aderarea la UE, în pofida războiului de agresiune al Rusiei care continuă;
C.	întrucât Ucraina își menține angajamentul de a-și alinia legislația la acquis-ul UE;
D.	întrucât s-au înregistrat progrese, dar e nevoie de mai multe eforturi pentru a consolida statul de drept în Ucraina și pentru a combate corupția;
E.	întrucât instituțiile democratice din Ucraina au dat dovadă de adaptabilitate sub legea marțială; întrucât Ucraina ar trebui să depună în continuare eforturi pentru a asigura transparența și echilibrul puterilor;
F.	întrucât societatea civilă rămâne un pilon al rezilienței și democrației în Ucraina, deși unele presiuni exercitate asupra activiștilor suscită îngrijorări și necesită acțiuni guvernamentale;
G.	întrucât integrarea în UE are un sprijin larg în întreaga societate și în toate instituțiile ucrainene și rămâne o forță motrice fundamentală pentru dezvoltarea democratică a Ucrainei,
I. Situația actuală a războiului de agresiune al Rusiei și a sancțiunilor UE
1.	își reafirmă solidaritatea de neclintit cu poporul ucrainean și sprijinul pentru independența, suveranitatea și integritatea teritorială a acestei țări, în cadrul frontierelor sale recunoscute pe plan internațional; subliniază ferm dreptul inerent al Ucrainei la autoapărare, în conformitate cu articolul 51 din Carta ONU;
2.	solicită UE și statelor sale membre să mărească sprijinul pentru a susține dreptul Ucrainei la autoapărare; insistă că UE și statele sale membre, alături de parteneri și aliați, trebuie să contribuie la garanții de securitate solide și obligatorii din punct de vedere juridic pentru Ucraina, pentru a descuraja noi agresiuni din partea Rusiei;
3.	salută anunțul Comisiei din ianuarie 2026 potrivit căruia aceasta va oferi un sprijin critic în valoare de 90 de miliarde EUR pentru nevoile bugetare și militare ale Ucrainei în perioada bienală 2026-2027;
II. Angajamentul față de aderarea la UE
4.	salută călduros eforturile continue ale Ucrainei de a îndeplini cerințele de aderare la UE; salută finalizarea procesului de examinare analitică pentru toate grupurile tematice și îndeamnă Ungaria să înceteze să se opună deschiderii grupurilor tematice de capitole de negociere; salută decizia Comisiei și a președinției cipriote a Consiliului de a continua negocierile la nivel tehnic în perspectiva deschiderii negocierilor în viitor;
III. Democrația, statul de drept și lupta împotriva corupției
5.	recunoaște eforturile extraordinare ale Ucrainei pentru consolidarea instituțiilor democratice pe timp de război; salută progresele Ucrainei în ceea ce privește reforma sistemului judiciar și lupta împotriva corupției; solicită progrese susținute în aceste domenii critice;
6.	salută adoptarea planului prioritar de reformă în 10 puncte convenit de UE și Ucraina în decembrie 2025, menit să consolideze statul de drept și să intensifice măsurile anticorupție;
7.	recunoaște eforturile depuse pentru pregătirea alegerilor democratice, care urmează să aibă loc după ridicarea legii marțiale; salută reluarea transmisiilor parlamentare, care a consolidat legitimitatea democratică a Ucrainei;
8.	reafirmă rolul vital al Radei Supreme în adoptarea rapidă a reformelor;
9.	îndeamnă Ucraina să continue să remedieze problemele care împiedică reforma judiciară, în special în legătură cu independența sistemului judiciar; solicită o reformă a Serviciului de Securitate și a Biroului de Stat pentru Investigații, pe baza inițiativei președintelui Zelenski, astfel cum a fost anunțată la 2 ianuarie 2026;
10.	solicită o revizuire a măsurilor impuse de legea marțială, inclusiv a „amendamentelor Lozovîi”, și a practicilor de arestare preventivă; încurajează o mai mare transparență în ceea ce privește accesul la evidențele publice, recunoscând totodată nevoile în materie de securitate pe timp de război; salută introducerea unei noi legi privind activitățile de lobby;
11.	salută progresele înregistrate de agențiile specializate de combatere a corupției în descoperirea și urmărirea penală a cazurilor care implică persoane de nivel înalt; salută punerea în aplicare a mecanismelor de avertizare în interes public; îndeamnă Ucraina să se asigure că instituțiile anticorupție rămân independente prin procese de numire transparente și garanții solide împotriva presiunilor politice și judiciare;
12.	salută aderarea Ucrainei la Grupul de lucru privind combaterea dării și luării de mită al Organizației pentru Cooperare și Dezvoltare Economică (OCDE) ca un pas pozitiv către aderarea deplină la OCDE; recunoaște progresele înregistrate de Ucraina în punerea în aplicare a legislației de combatere a dării și luării de mită pentru tranzacțiile internaționale;
IV. Libertățile fundamentale și drepturile omului
13.	salută angajamentul Ucrainei de a respecta drepturile fundamentale în pofida agresiunii în curs a Rusiei, în special prin punerea în aplicare a foii de parcurs privind statul de drept, adoptată în mai 2025; invită Ucraina să asigure un sprijin continuu pentru libertatea de exprimare și independența mass-mediei; solicită o revizuire a restricțiilor impuse de legea marțială pentru a se asigura faptul că astfel de restricții sunt necesare și proporționale;
14.	își exprimă mulțumirea că societatea civilă ucraineană a rămas activă în ciuda dificultăților cu care se confruntă pe timp de război; îndeamnă autoritățile ucrainene să intensifice consultările cu societatea civilă și cu partenerii sociali și să se asigure că contribuțiile primite din partea acestora sunt luate cum se cuvine în considerare;
V. Cooperarea regională și relațiile de bună vecinătate
15.	salută eforturile sporite ale Ucrainei de a-și alinia pozițiile cu UE și cu Organizația Mondială a Comerțului; încurajează o coordonare strânsă cu UE în ceea ce privește negocierile comerciale internaționale;
16.	salută intensificarea cooperării în materie de securitate și apărare dintre Ucraina și UE și statele sale membre, în special prin intermediul Instrumentului european pentru pace;
VI. Reformele socioeconomice
17.	încurajează guvernul ucrainean să adopte o abordare sistemică a reformei administrației publice și a gestionării finanțelor publice, asigurând alinierea la foaia de parcurs existentă;
18.	salută reforma reușită a Biroului de Securitate Economică al Ucrainei și a Agenției sale de recuperare și gestionare a activelor;
19.	încurajează Ucraina să continue să facă progrese în direcția integrării pe piața unică a UE; recomandă ca aceasta să urmeze cele 10 priorități prezentate în planul prioritar de acțiune pentru zona de liber schimb aprofundate și cuprinzătoare UE-Ucraina; salută aderarea Ucrainei la spațiul de roaming la prețurile de pe piața națională al UE în ianuarie 2026;
20.	solicită eforturi susținute pentru liberalizarea circulației capitalurilor, inclusiv prin alinierea la Regulamentul privind zona unică de plăți în euro[footnoteRef:2]1, și pentru consolidarea luptei împotriva spălării banilor și a finanțării terorismului; [2: 1 Regulamentul (UE) nr. 260/2012 al Parlamentului European și al Consiliului din 14 martie 2012 de stabilire a cerințelor tehnice și comerciale aplicabile operațiunilor de transfer de credit și de debitare directă în euro și de modificare a Regulamentului (CE) nr. 924/2009 (JO L 94, 30.3.2012, p. 22, ELI: http://data.europa.eu/eli/reg/2012/260/oj).] 

21.	salută guvernanța eficace pe mai multe niveluri aplicată de Ucraina; salută progresele înregistrate către descentralizare, în conformitate cu cerințele pentru aderarea la UE; solicită continuarea reformelor pentru a consolida autonomia locală;
22.	felicită Ucraina pentru îndeplinirea a 63 din cele 68 de condiții de reformă prezentate în Planul pentru Ucraina, concepute inițial pentru a fi puse în aplicare după sfârșitul războiului și realizate cu toate acestea în timpul războiului, permițând plata a 26,8 miliarde EUR în 2025; solicită eforturi susținute de punere în aplicare, în conformitate cu Regulamentul (UE) 2024/792[footnoteRef:3]2, în special pentru a încuraja Ucraina să se alinieze la legislația UE privind achizițiile publice; [3: 2 Regulamentul (UE) 2024/792 al Parlamentului European și al Consiliului din 29 februarie 2024 de instituire a Mecanismului pentru Ucraina (JO L, 2024/792, 29.2.2024, ELI: http://data.europa.eu/eli/reg/2024/792/oj).] 

VII. Energia și dezvoltarea durabilă
23.	salută progresele substanțiale înregistrate în ceea ce privește reformele din sectorul energetic și alinierea Ucrainei la obiectivele Pactului verde european și ale Pactului pentru o industrie curată; felicită Ucraina pentru progresele semnificative înregistrate în punerea în aplicare a planului său național privind energia și clima, în pofida distrugerii pe scară largă de către Rusia a infrastructurii sale energetice;
°
°	°
24.	încredințează Președintei sarcina de a transmite prezenta rezoluție Consiliului, Comisiei, Vicepreședintei Comisiei/Înaltei Reprezentante a Uniunii pentru afaceri externe și politica de securitate, guvernelor și parlamentelor statelor membre și guvernului și parlamentului Ucrainei.

Raportorul declară pe propria răspundere că nu a inclus în raportul său nicio contribuție de la reprezentanți de interese care intră sub incidența Acordului interinstituțional privind un registru de transparență obligatoriu[footnoteRef:4]1 sau de la reprezentanți ai autorităților publice din țările terțe, inclusiv misiuni diplomatice și ambasade ale acestora, care trebuie inclusă în prezenta anexă în conformitate cu articolul 8 din anexa I la Regulamentul de procedură. [4: 1 Acordul interinstituțional din 20 mai 2021 dintre Parlamentul European, Consiliul Uniunii Europene și Comisia Europeană privind un registru de transparență obligatoriu (JO L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

